NFF vil ikke endre omstridt hente-regel – NRK Sport – Sportsnyheter, resultater og sendeplan
NFF vil ikke endre omstridt hente-regel
Den nye regelen som sier at angripende lag ikke kan hente ballen i motstanders mål skal i utgangspunktet evalueres først etter sesongen.
KAN IKKE HENTE: Her Viking akkurat økt ledelsen i kampen mot Haugesund søndag, men Viking-spillerne har etter de nye reglene ikke lov å hente ballen i motstanderens mål.
Publisert 02.05.2016, kl. 12.19
SKAL EVALUERE: Tidligere toppdommer og nå dommersjef Terje Hauge.
Det opplyser dommersjef Terje Hauge til NTB.
Søndag oppsto det nok en situasjon hvor regelnyvinningen kom i fokus.
Viking-målvakt Iven Austbø ventet på Torbjørn Agdestein for å provosere fram et gult kort da Haugesund-spissen reduserte til 2-3.
Dommer Tore Olsen lot imidlertid situasjonen passere uten å dele ut kort.
– Når de har laget en dum regel, har de laget en dum regel, sa Austbø til TV 2 etter kampen.
Etterpå la ikke Start-spiller og TV 2-ekspert Jesper Mathisen skjul på sin forakt for regelen.
– Den er helt hull i hodet. Det er komplett idioti. Det finnes mange regler her i verden, både i Norge og i utlandet. Men dette er en av de mest tåpelige, sa Mathisen.
– Jeg skal ikke si at det ikke er aktuelt, men det blir i alle fall ikke i dag. Vi må først få erfaringer og evaluere – om det blir halvveis eller etter sesongen får tiden vise. Det er for tidlig å trekke konklusjoner nå. Det som er bra med oppmerksomheten, er at alle bli oppmerksomme på regelen, sier Hauge.
– Jeg kan forstå det når vi snakker om enkelttilfeller, men det må ses i en større sammenheng. Det er et stort fokusområde at spillere ikke skal berøre ballen etter at dommeren har blåst og det er stopp i spillet. Det handler om mer enn bare målet. Vi vil ha få bort usportslig oppførsel.
– Dette er retningslinjer for å rydde opp i det som er usportslig. Jeg kan forstå at angrepsspilleren henter ballen – for instinktet sier at man skal gjøre det, mens regelen sier noe annet. Men det skjer forhåpentlig bare én gang, sier han.
Ikke automatisk gult kort
Hauge påpeker at det ikke er noen automatikk at det skal gi gult kort for å hente ballen, men at sanksjonen skal brukes om det blir uro.
– Man kan spøke litt og spekulere i dette. Men Agdestein henter ikke ballen flere ganger, og da venter ikke Austbø på ham heller. Dette er en overgangsperiode før det setter seg, sier han.